Danijela Pintarić

**Danijela Pintarić** (Zagreb, 13. ožujka 1979.), hrvatska sopranistica, violinistica i kazališna umjetnica.

## Biografija
**Danijela Pintarić** rođena je u Zagrebu. Osnovnu školu, kao i srednju Glazbenu školu Franje Kuhača završila je u Osijeku, gdje je maturirala u klasi profesorice Eve Huhn. Na Muzičkoj akademiji u Zagrebu diplomirala je 2001. godine violinu u klasi Marije Ćepulić, te solo pjevanje 2003. godine u klasi Lidije Horvat-Dunjko. Tijekom školovanja redovito je nagrađivana na regionalnim i državnim natjecanjima učenika i studenata glazbe u kategorijama violine, solo pjevanja i neklasičnih komornih sastava.

## Karijera
Pobijedila je u reality showu HRT-a "Coca Cola Music Stars". U Zagrebačkom Gradskom kazalištu Komedija debitirala je 2003. ulogom Sheile u mjuziklu "Kosa", a od siječnja 2006. godine u stalnom je angažmanu Gradskog Kazališta Komedija (na mjestu opernog pjevača – solista), gdje je ostvarila niz istaknutih uloga u mjuziklima i operetama. Van svoje matične kazališne kuće ostvaruje suradnje s Hrvatskim narodnim kazalištem u Osijeku i Zagrebu.

Uz stalne angažmane u kazalištu, redovito održava koncerte diljem Hrvatske i Europe, te u SAD-u i Japanu izvodeći vrlo raznolik i bogat repertoar s područja opere, operete, mjuzikla i filmske glazbe, kombinirajući različite stilove i pjevačke tehnike. Solistički je nastupala sa Zagrebačkom filharmonijom, Sarajevskom filharmonijom, Dubrovačkim simfonijskim orkestrom, Big bandom HRT-a, Revijskim i Tamburaškim orkestrom HRT-a, te Orkestrom Opere HNK u Osijeku. Uspješno surađuje s mnogim glazbenicima i glazbenim sastavima, a s kolegama Tvrtkom Stipićem i Mariom Čoporom 2011. godine osnovala je Trio Cantabile s kojim je održala nekoliko koncerata u Indoneziji (Padang Panjang, Jakarta) te u Vukovaru, Zagrebu i u Osijeku u sklopu Osječkog ljeta kulture 2012.

Česta je gošća HRT-a, ostvarivši nastupe u raznim emisijama i prigodnim programima ("Dobro jutro, Hrvatska", "Crno bijelo u boji", "Večeri opatijskih serenada", "Tiha noć u Vukovaru", "Svirci moji", "Lijepom našom", "Živi zid", "Pljesak molim", "Goleo", "TV Bingo show", "Volim Hrvatsku", Izbor za "Miss Universe"), a njezine su interpretacije zabilježene i na raznim nosačima zvuka, uglavnom kompilacijama u izdanjima Croatia Recordsa i Orfeja.

Od 2011. godine djeluje kao umjetnički suradnik na Umjetničkoj akademiji u Osijeku i to kao profesorica pjevanja na odsjeku glume i lutkarstva.

## Kazališne uloge

* Seoske pjevačice kao Agatha (Zagrebački operni studio, Ljetna turneja, 2002.)
* Čarobna frula kao Drugi dječak (HNK Zagreb, 2003.)
* Kosa kao Sheila (GK Komedija, 2003.)
* Aida kao Amneris (GK Komedija, 2005.)
* Skidajte se do kraja kao Estelle (2006. - *danas*)
* Gužva u gradu Djeda Božićnjaka (2006.)
* Briljantin kao Rizzo (GK Komedija, 2006.); kao Sandy (GK Komedija, 2007. - *danas*)
* Ruža na asfaltu kao Ružica (GK Komedija, 2007.)
* Dundo Maroje 008 kao Laura (GK Komedija, 2008.)
* Lijepa Helena kao Helena (GK Komedija, 2009.)
* Tuđe pjesme, moji snovi kao Veronika (GK Komedija, koprodukcija s Aplauz teatrom, 2009.)
* Jalta Jalta kao Nina Filipovna (GK Komedija 2010.; HNK Osijek (2012. - *danas*)
* Kraljevi i konjušari kao Dora (HNK Osijek, koprodukcija s Muzičkim biennalom Zagreb, 2011.)
*[Mamma mia] kao Tanya (2015 do danas)
*[Mjuzikl Legenda Ružice grada ] kao Ružica (2015)

## Nagrade i priznanja

* Festival kajkavske popevke, Krapina 2006. – 2. nagrada stručnog ocjenjivačkog suda i Nagrada publike (za izvedbu skladbe "Stiha povedaj mi mati" Đele Jusića i Nede Zubana)
* Nominacija za Nagradu hrvatskog glumišta godine 2006. u kategoriji Izuzetno ostvarenje mladih umjetnika (do 30 godina) - opereta/mjuzikl, ženska ili muška uloga za ulogu Amneris u mjuziklu „Aida”
* Dora 2007. - 3. mjesto (za izvedbu skladbe "Moj svijet" Andreja Baše i Roberta Pilepića)
* Festival kajkavske popevke, Krapina 2007. – 1. nagrada stručnog ocjenjivačkog suda – Grand prix (za izvedbu skladbe Mirjane Pospiš "Još o tebi senjam")
* Nominacija za Nagradu hrvatskog glumišta godine 2010. u kategoriji Izuzetno ostvarenje mladih umjetnika (do 30 godina) - opereta/mjuzikl, ženska ili muška uloga za ulogu Veronike u mjuziklu Tuđe pjesme, moji snovi

## Vanjske veze
* Biografija na web stranicama kazališta "Komedija" 
* Službena Facebook stranica